L'Escola Municipal de Teatre de Sagunt celebra els seus 16 anys amb una 'Trilogia Shakespeariana'
22 de juny 2022

![](/media/2vphojsz/c1_mini_m1_trilogiashakespeariana_15anivemt-sagunto_up.jpg?width=850&height=566.9886363636364)

L'Escola Municipal de Teatre de la Universitat Popular de Sagunt celebrarà este divendres, 24 de juny, i este dissabte 25 els seus 16 anys de trajectòria acostant els beneficis d'esta disciplina artística a tota la ciutadania amb la representació d'una _Trilogia Shakespeariana_.

Un any després d'haver-se complit la quinzena d'este projecte cultural tan arrelat en el municipi, i una vegada superades les restriccions per la pandèmia, l'Escola Municipal de Teatre de Sagunt celebrarà este especial aniversari. L'alumnat de Formació Actoral es pujarà a l'escenari de la Casa de Cultura del Port de Sagunt en estes dos dates a partir de les 19.00 hores per a representar _Romeo y Julieta_, una versió contemporània de _Hamlet_ amb _Las Mansiones de Elsinor_ i _Lady Asira._

Després de les mostres finals dels centres escolars del municipi i dels grups de teatre del Casal Jove, arriba el moment d'acompanyar en el seu procés artístic l'alumnat adult, que posarà en escena un compendi de tres peces que arrancarà amb una acció performativa corporal i audiovisual a càrrec de l'alumnat de primer curs de formació a partir del drama _Romeo y Julieta_; li seguirà una versió contemporània de _Hamlet_ amb _Las Mansiones de Elsinor_ desenvolupada per l'alumnat de segon curs; finalment, el de tercer presentarà _Lady Asira_, una peça que beu de les clavegueres d’_Otelo_ i _Macbeth_.

La regidora delegada de la Universitat Popular, Maria Josep Soriano, com a responsable del projecte de Formació Actoral, agraïx el treball pedagògic realitzat per l'EMT, així com el foment de la sensibilització teatral i el treball en equip realitzat des de l'Escola Municipal de Teatre i els diferents departaments que intervenen en el projecte: «**apostar per la formació teatral, pel desenvolupament personal, per la creació artística, apostar per la cultura del present i del futur és essencial. Amb aquestes representacions tanquem la Mostra de Teatre del curs 2021-2022, amb un nivell de participació alt, indicador positiu del ressò d'aquest projecte en el nostre municipi**».

«**Si bé l'any passat no vam poder celebrar com mereixia els 15 anys de l'Escola, enguany, i ja amb 16, li demanem permís a Shakespeare per a aprofundir en els seus drames i esbudellar alguns dels seus més esgarrifosos textos amb el nostre alumnat**», expliquen, per la seua banda, des de la direcció de l'Escola Municipal de Teatre, que expressen també la seua felicitat per «**poder experimentar el fet de veure a tot l'alumnat adult compartint una mateixa creació**».

En este sentit se subratlla l'enriquidora experiència que suposa el desenvolupament per part de l'alumnat d'esta trilogia on, a més de perfeccionar la seua faceta actoral, també prenen part en el disseny del cartell, l'audiovisual, l'elecció de la música o fins i tot el treball fotogràfic, en este cas a càrrec d'un exalumne de l'Escola: Javier Bolúmar.

Des de l'organització s'agraïx la immersió i la confiança depositada per part de tots ells així com pels departaments de l'Ajuntament de Sagunt, «**que des del primer moment creuen i faciliten este projecte pedagògic, integrador i inclusiu**». L'Escola Municipal de Teatre també ha volgut tindre un record per a Juanvi Luciano, la defunció del qual lamenta profundament, especialment tenint en compte la seua predilecció per Shakespeare i que amb tanta passió va defensar el teatre i sempre va animar a continuar amb esta tasca.

*   [](http://www.facebook.com/sharer.php?u=https://aytosagunto.es/va/actualitat/l-escola-municipal-de-teatre-de-sagunt-celebra-els-seus-16-anys-amb-una-trilogia-shakespeariana/ "Facebook")
*   [](http://twitter.com/share?url=https://aytosagunto.es/va/actualitat/l-escola-municipal-de-teatre-de-sagunt-celebra-els-seus-16-anys-amb-una-trilogia-shakespeariana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-escola-municipal-de-teatre-de-sagunt-celebra-els-seus-16-anys-amb-una-trilogia-shakespeariana/ "Linked In")
*   [](mailto:?body=https://aytosagunto.es/va/actualitat/l-escola-municipal-de-teatre-de-sagunt-celebra-els-seus-16-anys-amb-una-trilogia-shakespeariana/)